Jadymy na wywczasy czyli jak zapewnić bajtlu bezpieczyństwo
Feryje czas wypoczynku dlo Łojcow i dziecek. Kiedy wyjyżdżomy na urlop czy wywczasy ,żeby se trocha łoddychnonć i uciyc łod szarej rzeczywistości
trza pamniyntać ło bezieczyństwie .Jest to czas niy yno wypoczynku ale i wiynkszej łopieki
nad tymi najmłodszymi. Przeca kaj yno się niy obejrzysz tam je jakiś niebezpieczyństwo kero zagrażo życiu i zdrowiu .Toż trza pomyśleć nad tym kere miejsca som nojbardzi narażone na taki sytuacyje.
1 Banchowy,wielki cyntra handlowe. Tu bajtel może się roz dwa stracić toż trza Go mieć bez przerwy na łoku .Nieroz styknie yno kwila żeby się nom kajś zawieruszoł. Taki bajtel jak się straci to niy wiy co zrobić .Je wystraszony zaczyno ślimtać .Toż trza najpiyrw takimu bajtlikowi wyklarować ,żeby się trzimoł Łojcow ,i nauczyć jak sie mo zachować w taki sytuacji. Pokozać kaj mo iś po pomoc .W nikierych krajach wymyślili taki opaski kiere się zakłodo bajtlu na rynka .Na taki opasce je nomer kontaktowy żeby w razie czego szło się do Matki czy Łojca dodzwonić.
Myśla że tyn sposób je dobry i wort żeby go wszyndzi wprowadzili.
2.Co trza zrobić jak już jadymy w rajza bez tyn nojwiynkszy hyc.Ano trza wzionć ze sobom dużo
wody do picio, robić czynste postoje. W żodnym, wypadku nie łostawiać śpioncego bajtla w aucie bo może to sie skończyć udarym.
3..Plaże ,jeziora. Jak my som już nad wodom to trza bajtla połuczyć że niy idzie dłogo być na słońcu bo może dostać udaru. Słońce to niy yno przijymnoś łopalanio ale i niebezpieczyństwo poparzynio.A to je bolesne ale i może zagrożać zdrowiu .Tu trza jednak nojpiyrw poinstrułować opiekunow żeby zadbali ło czopeczki,chusteczki czy tyż huty kere bydom Jich podłopiecznych chronić przed słońcym .Po drugi trza naszmarować skora krymym abo łolejkiym specjalnie przeznaczonym dlo nich z odpowiednim filtrym ,
chocioż i łone nie chroniom w stu procyntach .Ważne je żeby nie przebywać na słońcu niy za dłogo i niy wtedy kedy nojbardzi słońce grzeje .A jak już nom się coś takigo przidarzy ,że my sie poparzymy abo nasze dziecka to zwrocić się ło pomoc do dochtora abo jakigoś punktu medycznego . Jak się yno poparzymy to som domowe sposoby żeby trocha złagodzić ta sprawa. Nasze starki szmarowały nas w takich sytuacjach kiszkom tj.zsiadłym mlykiym. Trza tyż pamiyntać żeby dużo pić płynow żeby nawodnić odpowiednio organizm.
Co do kompanio nie puszczać bajtla samego do wody ,bo styknie yno kwila żeby się znod pod wodom.
4. A jak to wyglondo w gorach. Jak już bajtel idzie z Łojcami w gory to muszom zadbać
by mioł odpowiedni stroj tj. szczewiki i coś przeciw deszczu .Pogoda w gorach je tako że może się zmiynić z minuty na minuta. Na gowie tyż musi mieć coś przeciw słonku. A najważniejsze je to żeby Opiekunowie wiedzieli czy dziecko podoło tymu wezwaniu .
5 .Place zabaw.
Jak my już som na wczasach to nie yno siedzymy nad wodom .Szukomy tyż dlo naszych malusińskich takich placow kaj sie mogom pobawić .Na taki place tyż trza dać se pozor kaj łone som czy niy przipadkiym kole ruchliwej ulicy,czy som łogrodzone. Jako je fortka czy jom nasz bajtel może łotworzyć itp. Nastympnom sprawom som urzondzynia techniczne jak to fachowcy mianujom. To som chuśtawki,zjyżdżalnie itp..Tu trza zwrocić uwaga żeby były gładki bez dziur i łostrych krawyndzi. Ważno sprawa
czystości ,no i najważniejszo dać se pozor i jeszcze roz pozor na nasze dziecka. Nieroz je tak że mamy klachajom a Jich bajtle robio co chcom .Dochodzi tu i do rynkoczynow a potym je swada miyndzy Łojcami .No i jeszcze jedna sprawa .Niewłaściwego zachowanio starszych i młodzieży. Łostawiajom po sobie rozmańte putnie po piwie łopakowania i pety po cygaretach. W takim przipadku trza to zgłosić do administratora a jak to niy pomoże to zmiynić se plac .Porzeca wadzyniym nie bydymy se psuć wywczasow
.A teraz podsumujymy. Feryje to czas wypoczynku a żeby były bezpieczne Łojcowie muszom mieć jakoś wiedza na tyn tymat i przede wszystkim zdrowy rozsondek a wtedy na pewno wypocznom niy bajtle ale i łoni ale i Jich Opiekunowie .Toż życzymy wszystkim słonecznych i bezpiecznych wywczasow.A może któryś z czytelników podzieli się swoimi radami .
Zapraszamy do dyskusji .
July 14, 2011
Rad dotyczoncych bezpieczyństwa we feryje wysłuchała Nina Kibos
szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn eng_Latn szl_Latn szl_Latn pol_Latn pol_Latn eng_Latn szl_Latn